ระเบียบศาลรัฐธรรมนูญ

ว่าด้วยการบริหารจัดการงานคดี (ฉบับที่ 2)

พ.ศ. 2559

                             

          โดยที่เป็นการสมควรแก้ไขเพิ่มเติมระเบียบศาลรัฐธรรมนูญว่าด้วยการบริหารจัดการงานคดี พ.ศ. 2555 ให้มีความเหมาะสมยิ่งขึ้น

          อาศัยอํานาจตามความในข้อกําหนดศาลรัฐธรรมนูญว่าด้วยวิธีพิจารณาและการทําคําวินิจฉัย พ.ศ. 2550 ข้อ 5 ประธานศาลรัฐธรรมนูญโดยความเห็นชอบของศาล จึงออกระเบียบไว้ดังต่อไปนี้


ข้อ ๑ ระเบียบนี้เรียกว่า "ระเบียบศาลรัฐธรรมนูญว่าด้วยการบริหารจัดการงานคดี (ฉบับที่ 2) พ.ศ. 2559"


ข้อ ๒ ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ข้อ ๓ ให้ยกเลิกความในบทนิยามคําว่า "ผู้เชี่ยวชาญ" และ "เจ้าหน้าที่ผู้รับผิดชอบสํานวน" ในข้อ 3 แห่งระเบียบศาลรัฐธรรมนูญว่าด้วยการบริหารจัดการงานคดี พ.ศ. 2555 และให้ใช้ความต่อไปนี้แทน

          "ผู้เชี่ยวชาญ" หมายความว่า ผู้ทรงคุณวุฒิด้านคดีหรือผู้เชี่ยวชาญด้านคดีที่ได้รับมอบหมายให้รับผิดชอบสํานวนคดี

          "เจ้าหน้าที่ผู้รับผิดชอบสํานวน" หมายความว่า ผู้อํานวยการสายงานคดีหรือนักวิชาการคดีรัฐธรรมนูญที่ได้รับมอบหมายให้รับผิดชอบสํานวนคดี


ข้อ ๔ ให้ยกเลิกความในข้อ 13 แห่งระเบียบศาลรัฐธรรมนูญว่าด้วยการบริหารจัดการงานคดี พ.ศ. 2555 และให้ใช้ความต่อไปนี้แทน

          "ข้อ 13 ให้สํานักคดีที่ได้รับมอบหมายแยกคําร้องตามความเร่งด่วนออกเป็น 2 ประเภท ดังนี้

          (1) ด่วน เป็นกรณีที่รัฐธรมนูญกําหนดให้ศาลต้องพิจารณาให้แล้วเสร็จภายในระยะเวลาที่กําหนด

          (2) ปกติ เป็นคําร้องที่ไม่ใช่กรณีตาม (1)

          เมื่อแยกประเภทคําร้องแล้ว ให้สํานักคดีที่ได้รับมอบหมายประทับตราประเภทคดีดังกล่าวไว้ที่ปกหน้าสํานวน"


ข้อ ๕ ให้ยกเลิกความในข้อ 16 แห่งระเบียบศาลรัฐธรรมนูญว่าด้วยการบริหารจัดการงานคดี พ.ศ. 2555 และให้ใช้ความต่อไปนี้แทน

          "ข้อ 16 เมื่อได้รับสํานวนคดี ให้เจ้าหน้าที่ผู้รับผิดชอบสํานวนตรวจสอบความถูกต้องของเอกสารในสํานวนคดี พร้อมทั้งประทับตราคําว่า "สํานวนคดีหลัก" ไว้มุมขวาบนของต้นฉบับคําร้อง และจัดทําสารบัญเอกสารสํานวนคดี จัดเก็บพยานหลักฐาน ตลอดจนสื่อเทคโนโลยีสารสนเทศต่าง ๆ ที่เกี่ยวข้องกับกระบวนการพิจารณาคดีรวมไว้ในสํานวนคดีหลัก

          เมื่อดําเนินการตามวรรคหนึ่งเสร็จสิ้นในแต่ละคราวแล้ว ให้เจ้าหน้าที่ผู้รับผิดชอบสํานวนนําเอกสารในสํานวนคดีดังกล่าวข้างต้นส่งมอบให้สํานักคดีที่ได้รับมอบหมายดําเนินการตามระบบควบคุมทะเบียนงานคดีตามข้อ 11 และจัดเก็บไว้ที่ห้องสํานวนคดีต่อไป

          ในระหว่างการพิจารณาคดี หากศาลมีคําสั่งให้รับเอกสารใดรวมไว้ในสํานวนคดีหลัก ให้ดําเนินการตามวรรคหนึ่งและวรรคสอง"


ข้อ ๖ ให้ยกเลิกความในข้อ 17 แห่งระเบียบศาลรัฐธรรมนูญว่าด้วยการบริหารจัดการงานคดี พ.ศ. 2555 และให้ใช้ความต่อไปนี้แทน

          "ข้อ 17 ในการจัดทําความเห็น บันทึกสรุปสํานวน และการดําเนินกระบวนพิจารณาในส่วนที่เกี่ยวข้อง ให้ปฏิบัติงานในลักษณะเป็นกลุ่มโดยเจ้าหน้าที่ผู้รับผิดชอบสํานวนต้องพิจารณาสํานวนคดีนั้นร่วมกับผู้อํานวยการสํานักคดี ผู้อํานวยการกลุ่มงานคดี และเจ้าหน้าที่อื่นภายในกลุ่มงานคดี

          คําร้องตามข้อ 13 (2) กรณีมีเหตุอันควรเพื่อประโยชน์สาธารณะ หรือการคุ้มครองสิทธิและเสรีภาพของประชาชน หรือมีเหตุจําเป็นอย่างอื่น ให้หน่วยงานผู้รับผิดชอบสํานวนเสนอความเห็นต่อตุลาการประจําคดีหรือศาลเพื่อพิจารณาเป็นเรื่องด่วนก็ได้"


ข้อ ๗ ให้ยกเลิกความในข้อ 30 แห่งระเบียบศาลรัฐธรรมนูญว่าด้วยการบริหารจัดการงานคดี พ.ศ. 2555 และให้ใช้ความต่อไปนี้แทน

          "ข้อ 30 ในการจัดเก็บสํานวนคดีหลักให้เป็นหน้าที่ของเจ้าหน้าที่ผู้รับผิดชอบสํานวนดําเนินการจัดเก็บสํานวนคดีหลักและทําสําเนาอีกหนึ่งชุดให้แล้วเสร็จภายในสามสิบวันนับแต่ได้รับเอกสารครบถ้วนและส่งมอบให้สํานักคดีที่ได้รับมอบหมายดําเนินการ ดังนี้

          (1) ส่งสํานวนคดีหลักจัดเก็บไว้ที่หอจดหมายเหตุศาลรัฐธรรมนูญ

          (2) จัดเก็บสําเนาสํานวนคดีหลักไว้ที่ห้องสํานวนคดี

          บันทึกสรุปสํานวนและความเห็นของผู้เชี่ยวชาญ หน่วยงานผู้รับผิดชอบสํานวน และเจ้าหน้าที่ผู้รับผิดชอบสํานวนทั้งหมด ให้สํานักคดีที่ได้รับมอบหมายดําเนินการจัดเก็บรวบรวมไว้ในห้องสํานวนคดีแยกเล่มต่างหากจากสําเนาสํานวนคดีหลัก"


ข้อ ๘ ให้ยกเลิกความในข้อ 31 แห่งระเบียบศาลรัฐธรรมนูญว่าด้วยการบริหารจัดการงานคดี พ.ศ. 2555 และให้ใช้ความต่อไปนี้แทน

          "ข้อ 31 เมื่อดําเนินการตามข้อ 27 แล้ว ให้สํานักคดีที่ได้รับมอบหมายประสานตุลาการศาลรัฐธรรมนูญเพื่อทําลายสํานวนคดีและเอกสารอื่นใดที่เกี่ยวข้องกับสํานวนคดีดังกล่าว

          หลักเกณฑ์และวิธีการ การทําลายสํานวนคดี ให้เป็นไปตามที่สํานักงานกําหนด"


ผู้มีอํานาจลงนาม -                                                                                    ประกาศ ณ วันที่ 29 ธันวาคม พ.ศ. 2559

 

                                                                                                       นุรักษ์ มาประณีต

                                                                                                  ประธานศาลรัฐธรรมนูญ